钦定古今图书集成/明伦汇编/氏族典/第120卷 > 陈金
## 钦定古今图书集成/明伦汇编/氏族典/第120卷 > 陈金

按《十国春秋》，吴陈金者，少为军士，隶镇南节度使刘
信戏下。从围处州，私与其徒五人发一大冢，启棺见
白髯老叟，面如生人，时即有白气冲天，视棺上散物
如粉，微作硫黄气，金掬取归营，旦辄汲水浸食至尽。
城平，入舍僧寺间，为诸僧述其事。僧曰：“此本州富人
远祖也，子孙相传。其祖好道，数饵硫黄，云数尽当死。
死后三百年墓开，是即解化之期也，今正三百年矣。”
金因复视其处，棺中惟存衣裳，若蝉蜕状。金自是无
病。后为清海军将，年七十馀，轻健如少时。